Готфрид Келер
Предачката

Превод от немски: Димитър Стоевски, —

chitanka.info

Последната къделя

изпридам, след това

ще бъда в дрехи бели

и с мирти на глава.

Аз предох дълго с радост,

лелеях буден сън —

на слънце мойта младост

в платното съхне вън.

Дали е в свойто дело

и моят мил честит?

Върви ли мъжки смело

по своя път открит?

В това усилно време

видя ли се позван?

И меч дали ще вземе

за тая сетна бран?

Горко му, свободата

не защити ли с чест,

не влезе ли в борбата,

развихрила се днес!

Тогаз не ще го съдя,

че дири вън любов —

това платно ще бъде

за моя труп покров.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.